Košarkaši Srbije igraće u finalu Evropskog prvenstva, prvi put posle 2009. godine! Ekipa Aleksandra Đorđevića u polufinalu je pobedila selekciju Rusije rezultatom 87:79 i u nedelju će se za zlato boriti sa Slovenijom.

Izvor: fiba.basketball

Rusija je bila jedina ekipa koja je pobedila Srbiju na ovom turniru, ali je bilo jasno da će u polufinalu biti potpuno druga slika.

Srbija je od samog starta preuzela kontrolu, povela je 5:0, sredinom druge četvrtine je sjajnom serijom 14-0 od 28:26 došla do velikih 42:26, ali Rusija se nijednog trenutka nije predala predvođena sjajnim Aleksejom Švedom.

Početak drugog poluvremena pripao je Rusiji koja je serijom 13-2 prišla na samo -5 (57:52), Srbija je posle tajm-auta brzo odgovorila, vratila je dvocifrenu prednost, ali ni tu nije bio kraj.

Rusija je u poslednjoj deonici u nekoliko navrata hvatala priključak, četiri minuta pre kraja smanjila je na 75:73, a veoma važnu trojku ubacio je Micić. U samom finišu ključnih pet poena ubacio je najbolji igrač Srbije Bogdan Bogdanović koji će još veći teret verovatno morati da ponese u finalu.

Veliko slavlje pokvarila je povreda stopala Stefana Jovića koji je napustio parket u trećoj deonici i nije se do kraja vraćao u meč, pa ostaje da se vidi hoće li biti spreman za finale sa Slovenijom.

Fantastičan meč odigrao je centar Detroit Pistonsa Boban Marjanović koji je bio nerešiva enigma za Ruse, a završio je sa 18 poena, 6 skokova i 4 asistencije. Bogdan Bogdanović odigrao je još jednu veliku utakmicu, bio je ključ u finišu, a završio je sa 24 poena (9-16), 3 skoka i 4 asistencije. Sjajan je bio i Lučić sa 13 poena i 8 skokova, a Jović je imao 8 poena, 6 asistencija i 3 skoka.

Na drugoj strani, Aleksej Šved je ubacio čak 33 poena uz 5 asistencija, ali i samo 8-20 iz igre. Voroncevič je dodao 14 poena i 4 skoka, a Mozgov 11 poena i 9 skokova.

Tok meča mogli ste da pratite uz Sportklub:

Srbija je odlično otvorila polufinalni duel. Kuzmić je bio u centru pažnje na startu, ubacio je jedno bacanje, a potom i asistirao Birčeviću, da bi Jović pogodio za startnih 5:0.

Rusija se vratila poenima Voronceviča i Mozgova, a centar Rusije je potom pogodio za prvo vođstvo Rusa – 6:5.

Usledila je trojka Bogdanovića posle skoka u napadu Birčevića, a onda je sjajni Jović pogodio uz faul za 10:6.

Iako je promašio prva dva šuta za tri poena, Bogdanović je veoma dobro ušao u meč, pa je u prvih šest minuta ubacio sedam poena za 14:8 vođstvo Srbije.

Boban Marjanović je iznudio brza dva faula Ivleva čim je ušao, a potom i ubacio dva slobodna bacanja, ali je usledila serija Šveda od pet poena – 16:15.

Marjanović je svoju raznovrsnost pokazao sa dve asistencije Lučiću, ali je Voroncevič uzvratio trojkom za 21:20. Srbija je okončala sjajno prvu deonicu poenima Milosavljevića i Micića za 25:20.

Marjanović je pogodio za 27:20 na startu druge deonice, a Rusi su se vratili poenima Šveda – 28:26.

Usledila je dvojka Bogdanovića, pa njegova asistencija za Marjanovića i Bazarevič je zatražio tajm-aut – 32:26.

Do prve dvocifrene prednosti Srbija je došla u 15. minutu. Jović je sjajno asistirao Bogdanoviću, a onda je i sam pogodio, da bi usledila još jedna asistencija Nišlije za 38:26. Posle krađe Bogdanovića i polaganja za 40:26 Bazarevič je morao da reaguje.

Hello, my name is Boban and I don't like when someone tries to score on @KSSrbije's basket ! #EuroBasket2017@MindsetOfWorldpic.twitter.com/CSkKiy0ob6 — FIBA (@FIBA) September 15, 2017



Uspela je Srbija do kraja poluvremena da zadrži stečenu dvocifrenu prednost. Bogdanović i Marjanović su dominirali, Lučić je takođe bio odličan, pa je Srbija vodila 48:34 posle 20 minuta.

Rusi su otvorili drugi deo trojkom Voronceviča, ali je Srbija uzvratila preko Bogdanovića i Lučića za 55:39.

Nisu se Rusi predavali što je i logično, pa su se koliko toliko vratili u meč trojkama Šveda i Voronceviča – 57:47.

Vrag je odneo šalu u 27. minutu pošto je Mozgov zakucao, a potom Voroncevič ubacio još jednu trojku za 57:52, pa je Đorđević morao da reaguje.

Veoma važnu trojku ubacio je Milosavljević posle tajm-auta za 60:52, a onda su Jović i Marjanović sjajno odradili nekoliko napada za 64:52, pa je Bazarević reagovao.

Usledio je veliki peh za Srbiju pošto je stopalo povredio Jović koji je morao da napusti teren hramljući. Posle 30 minuta Srbija je vodila sa 66:57.

Twitter Embed Code

Please fasten your seat belts ! #EuroBasket2017 @KSSrbije https://t.co/1xf8mQU7WH pic.twitter.com/1HnL8cvBPJ— FIBA (@FIBA) September 15, 2017